b"\n_START_ARTICLE_\nPredor pod Mont Blancom\n_START_SECTION_\nPo\xc5\xbear leta 1999\n_START_PARAGRAPH_\n24. marca 1999 je 39 ljudi umrlo, potem ko je belgijski tovornjak, ki je preva\xc5\xbeal moko in margarino, v predoru zajel po\xc5\xbear. _NEWLINE_Po nekaj kilometrih vo\xc5\xbenje skozi predor v smeri iz Francije proti Italiji je voznik tovornjaka znamke Volvo FH12, 57-letni Gilbert Degrave, opazil, da je nekaj narobe, kar so mu nasproti voze\xc4\x8da vozila signalizirala s svetlobnimi znaki. V vzvratnem ogledalu je opazil bel dim, ki se je valil izpod njegove kabine. To \xc5\xa1e ni bilo po\xc5\xbearno stanje; v predoru je bilo v preteklih 35 letih 16 primerov, ko je na tovornjakih izbruhnil manj\xc5\xa1i ogenj, vendar so vozniki sami pogasili ogenj. Ob 10:53 je Degrave ustavil tovornjak sredi predora in z gasilnim aparatom posku\xc5\xa1al pogasiti nastali dim, a je kmalu zatem iz dima izbruhnil ve\xc4\x8dji po\xc5\xbear, ki se je nato raz\xc5\xa1iril na cel tovornjak. Ker Degrave ni mogel pogasiti tako velikega po\xc5\xbeara, je bil prisiljen pobegniti._NEWLINE_Ob 10:55 so zaposleni uslu\xc5\xbebenci spro\xc5\xbeili po\xc5\xbearni alarm in s tem ustavili nadaljnji promet v predoru. V tem trenutku je bilo v njem vsaj 10 avtomobilov in 18 tovornjakov, ki so vstopili s francoske strani. Nekaj vozilom iz smeri Italije je uspelo prevoziti ustavljeni gore\xc4\x8di tovornjak, nekaterim avtomobilom iz smeri Francije se je uspelo obrniti in odpeljati nazaj v Francijo, ostali so bili ujeti. Ve\xc4\x8dji tovornjaki niso imeli prostora za obra\xc4\x8danje, vzvratna vo\xc5\xbenja pa je bila nemogo\xc4\x8da. _NEWLINE_Predor se je zelo hitro napolnil z gostim in strupenim dimom, ki je izhajal iz gore\xc4\x8de prikolice tovornjaka, in vidljivost je bila zmanj\xc5\xa1ana na manj kot en meter. Elektri\xc4\x8dna napeljava se je stalila, zaradi \xc4\x8desar je v predoru nastala tema. Ve\xc4\x8dina voznikov se je zaprla v vozila, zaprla okna in \xc4\x8dakala na re\xc5\xa1evalce in gasilce. Ventilacija je prenesla dim po predoru hitreje, kot bi lahko kdo sploh tekel proti izhodu. Motorji vozil so nehali delovati zaradi pomanjkanja kisika, ki je potreben za delovanje. To se je zgodilo tudi z gasilskimi vozili, ki so jih zato gasilci morali zapustiti. \xc5\xa0tevilni vozniki, ki so izstopili iz vozil in posku\xc5\xa1ali dose\xc4\x8di zakloni\xc5\xa1\xc4\x8da, so hitro omagali zaradi strupenega dima, ki je med drugim vseboval ogljikov monoksid in cianid._NEWLINE_V nekaj minutah sta se v predor odpravili dve gasilski vozili iz Chamonixa, da bi pogasili po\xc5\xbear, vendar gasilci zaradi ni\xc4\x8dne vidljivosti in ovirajo\xc4\x8dih vozil niso mogli dose\xc4\x8di mesta po\xc5\xbeara in so se bili prisiljeni zate\xc4\x8di v ognjevarna zakloni\xc5\xa1\xc4\x8da, razme\xc5\xa1\xc4\x8dena po predoru vsakih 600 metrov. Iz predora so sli\xc5\xa1ali eksplozije pnevmatik in rezervarjev goriva. Po petih urah jih je re\xc5\xa1ila druga ekipa gasilcev, ki jih je dosegla skozi prezra\xc4\x8devalni ja\xc5\xa1ek. Od 15 ujetih gasilcev jih je bilo 14 v hudem zdravstvenem stanju, eden (njihov poveljnik) pa je umrl v bolni\xc5\xa1nici._NEWLINE_Nekaj ljudi je uspelo zbe\xc5\xbeati v ognjevarna zakloni\xc5\xa1\xc4\x8da. Prvotna protipo\xc5\xbearna vrata so bila zmo\xc5\xbena nuditi za\xc5\xa1\xc4\x8dito dve uri, medtem ko so bila nekatera tekom 34 let obratovanja predora nadgrajena in naj bi zdr\xc5\xbeala 4 ure. Po\xc5\xbear je trajal 53 ur in dosegel temperaturo 1000 stopinj Celzija. Resnosti po\xc5\xbeara je v veliki meri botrovala margarina, ki jo je preva\xc5\xbeal tovornjak, ki je za\xc4\x8del po\xc5\xbear, ogenj pa se je raz\xc5\xa1iril na druga tovorna vozila, ki so prav tako preva\xc5\xbeala vnetljive tovore. Zaradi vremenskih razmer na dan po\xc5\xbeara se je zrak skozi predor pomikal z italijanske proti francoski strani. Nadzorniki predora so u\xc4\x8dinek \xc5\xa1e pove\xc4\x8dali z dovajanjem sve\xc5\xbeega zraka iz smeri Italije, kar je podpihovalo ogenj in potiskalo dim vzdol\xc5\xbe predora. Ujeta so bila vozila, ki so prihajala iz smeri Francije in obstala za gore\xc4\x8dim tovornjakom, medtem ko so bila vozila na italijanski strani po\xc5\xbeara zve\xc4\x8dine neprizadeta. 27 ljudi je umrlo v svojih vozilih in 11 jih je umrlo, potem ko so posku\xc5\xa1ali pobegniti pe\xc5\xa1. Od 50 ujetih ljudi jih je pre\xc5\xbeivelo 12. Da se je predor dovolj ohladil za za\xc4\x8detek preiskave in popravil, je trajalo ve\xc4\x8d kot pet dni.\n_START_SECTION_\nDejavnosti po dogodku\n_START_PARAGRAPH_\nPredor je v treh letih, kolikor je bil zaprt zaradi po\xc5\xbeara (ponovno je bil odprt 9. marca 2002), do\xc5\xbeivel velike spremembe. Porabili so 481 milijonov dolarjev. Novosti so vklju\xc4\x8devale ra\xc4\x8dunalni\xc5\xa1ko opremo za zaznavanje nevarnosti, dodatna zakloni\xc5\xa1\xc4\x8da, vzporedni evakuacijski ja\xc5\xa1ek in gasilno postajo na sredini predora. Zakloni\xc5\xa1\xc4\x8da so dobila tudi svoje dovode sve\xc5\xbeega kisika, vsako od njih pa je dobilo video povezavo z nadzornim centrom, prek katere lahko komunicirajo z ujetimi in jim sporo\xc4\x8dajo, kaj natan\xc4\x8dno se dogaja v predoru. Na vsaki strani predora je bila postavljena postaja za daljinski pregled vozil oziroma tovora, ki pred vstopom v predor zazna morebitno pregrevanje._NEWLINE_Z izku\xc5\xa1njami, pridobljenimi pri preiskavi po\xc5\xbeara, so ustanovili francoski preiskovalni urad za nesre\xc4\x8de v kopenskem prometu (Bureau d'Enqu\xc3\xaates sur les Accidents de Transport Terrestre).\n_START_SECTION_\nCestnina\n_START_PARAGRAPH_\nCestnina za osebna vozila v eno smer zna\xc5\xa1a okoli 45 evrov, za motorna kolesa, avtodome in tovorna vozila veljajo druga\xc4\x8dne tarife. Povratna vozovnica vklju\xc4\x8duje povratno vo\xc5\xbenjo po \xc4\x8detrtini cene enosmerne vozovnice. Cena vozovnice na italijanski in francoski strani se lahko rahlo razlikuje zaradi razli\xc4\x8dnih stopenj DDV.\n_START_SECTION_\nVarnost v predoru\n_START_PARAGRAPH_\nPredor je mo\xc4\x8dno varovan z najrazli\xc4\x8dnej\xc5\xa1imi varnostnimi sistemi, ki vklju\xc4\x8dujejo opremo za prezra\xc4\x8devanje ter odvajanje dima, po\xc5\xbearne pr\xc5\xa1ilnike, 3860 detektorjev dima in ognja ter 120 kamer, ki jih v nadzorni sobi neprestano spremlja 18 operaterjev. Predor je opremljen z asisten\xc4\x8dnim sistemom, ki glede na zaznane mo\xc5\xbene nevarnosti samodejno izvede nekatere varnostne ukrepe. Vozila so pred predorom opremljena z infrarde\xc4\x8do kamero, ki zazna morebitno pregrevanje. Svetlobni znaki in opozorilne table prikazujejo omejitev hitrosti in zahtevano varnostno razdaljo. Nadzorovano spu\xc5\xa1\xc4\x8danje vozil skozi cestninske postaje v predor pripomore k prepre\xc4\x8devanju zastojev v njem._NEWLINE_Varnostne ni\xc5\xa1e z opremo za klic v sili se nahajajo na vsakih 100 metrov in odstavne ni\xc5\xa1e za ustavitev vozila na 600 metrov. V predoru se nahaja 37 ognjevarnih zakloni\xc5\xa1\xc4\x8d, ki vsebujejo povezavo z nadzornim sredi\xc5\xa1\xc4\x8dem in zasilni izhod skozi evakuacijski ja\xc5\xa1ek. V sredini predora se nahaja gasilska postaja._NEWLINE_Najmanj\xc5\xa1a dovoljena hitrost v predoru zna\xc5\xa1a 50 km/h in najve\xc4\x8dja dovoljena hitrost 70 km/h. Zahtevana je varnostna razdalja med vozili 150 metrov oziroma 100 metrov ob ustavitvi. Omejitve so strogo uveljavljene, vklju\xc4\x8dno z 20 samodejnimi merilniki hitrosti vzdol\xc5\xbe predora. Kazni za neupo\xc5\xa1tevanje pravil so lahko zelo visoke in se pla\xc4\x8dajo na izhodu iz predora, za huj\xc5\xa1e kr\xc5\xa1itve je zagro\xc5\xbeen tudi odvzem vozni\xc5\xa1kega dovoljenja."